CELEX: 62012TN0512
Language: da
Date: 2012-11-19 00:00:00
Title: Sag T-512/12: Sag anlagt den 19. november 2012 — Front Polisario mod Rådet

23.2.2013   
            
            
               DA
            
            
               Den Europæiske Unions Tidende
            
            
               C 55/14
            
         Sag anlagt den 19. november 2012 — Front Polisario mod Rådet
   (Sag T-512/12)
   2013/C 55/26
   Processprog: fransk
   
      Parter
   
   
      Sagsøger: Front populaire pour la libération de la saguia-el-hamra et du rio de oro (Front Polisario) (Laâyoune) (ved advokat C.-E. Hafiz)
   
      Sagsøgt: Rådet for Den Europæiske Union
   
      Sagsøgerens påstande
   
   
               —
            
            
               Den anfægtede retsakt, og som følge heraf enhver gennemførelsesakt, annulleres
            
         
      Søgsmålsgrunde og væsentligste argumenter
   
   Sagsøgeren har påberåbt sig fem anbringender til støtte for annullationssøgsmålet mod i) Rådets afgørelse 2012/497/EF af 8. marts 2012 om indgåelse af en aftale i form af brevveksling mellem Den Europæiske Union og Kongeriget Marokko om gensidige liberaliseringsforanstaltninger for landbrugsprodukter, forarbejdede landbrugsprodukter og fisk og fiskevarer, udskiftning af protokol nr. 1, 2 og 3 og bilagene hertil og ændring af Euro-middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side (EUT L 241, s. 2), samt ii) Kommissionens gennemførelsesforordning (EU) nr. 812/2012 af 12. september 2012 om ændring af Rådets forordning (EF) nr. 747/2001 for så vidt angår EU-toldkontingenter for visse landbrugsprodukter (og forarbejdede landbrugsprodukter) med oprindelse i Marokko (EUT L 247, s. 7).
   Sagsøgeren er af den opfattelse, at denne er umiddelbart og individuelt berørt i sin egenskab af repræsentant for det sahariske folk.
   
               1)
            
            
               Første anbringende om dels en tilsidesættelse af begrundelsespligten, idet begrundelsen var særligt nødvendig i betragtning af de retlige rammer, dels en tilsidesættelse af retten til at blive hørt, eftersom Front Polisario ikke er blevet hørt.
            
         
               2)
            
            
               Andet anbringende om en tilsidesættelse af de grundlæggende rettigheder, der er beskyttet af artikel 67 TEUF, artikel 6 TEU og de principper, der er opstillet i retspraksis, gennem en manglende respekt for det sahariske folks ret til selvbestemmelse og ved at fremme den annekteringspolitik, der føres af Kongeriget Marokko, som ifølge sagsøgeren er en besættelsesmagt. Sagsøgeren har endvidere gjort gældende, at der foreligger en tilsidesættelse af princippet om sammenhæng, der er fastsat i artikel 7 TEUF som følge af den manglende overholdelse af suverænitetsprincippet, samt en tilsidesættelse af de værdier, som Den Europæiske Union er baseret på, og de principper, der gælder for Unionens indsats udadtil i strid med artikel 2 TEU, artikel 3, stk. 5, TEU, artikel 21 og 205 TEUF.
            
         
               3)
            
            
               Tredje anbringende om en tilsidesættelse af de internationale aftaler, der er indgået af Den Europæiske Union, herunder associationsaftalen mellem Den Europæiske Union og Kongeriget Marokko, samt De Forenede Nationers havretskonvention.
            
         
               4)
            
            
               Fjerde anbringende om en tilsidesættelse af flere regler i folkeretten, herunder retten til selvbestemmelse, princippet om traktaters relative virkning og de væsentligste bestemmelser i den humanitære folkeret.
            
         
               5)
            
            
               Femte anbringende om, at de anfægtede retsakter er ulovlige for så vidt som Den Europæiske Unions ulovlige adfærd i henhold til folkeretten medfører, at disse akter er ulovlige.